Raporti i “Freedom House”: liria në internet vazhdon të kufizohet
Qeveritë dhe individët po manipulojnë gjithnjë e më shumë internetin, për të mbyllur gojën e disidentëve
Manipulimi i materialeve online kontribuoi për rënien e vazhdueshme prej shtatë vitesh tashmë, të lirisë në internet, thuhet në raportin e “Freedom House” për vitin 2017. Për të tretin vit radhazi, Kina është abuzuesja më e madhe e lirisë së internetit. Lirinë më të madhe në internet e shijojnë shtetasit e Islandës dhe Estonisë. Një ndër vendet që ka një rënie të theksuar të lirisë në internet është Turqia. Pas grushtit të dështuar të shtetit të vitit 2016 ndaj Presidentit Recep Tayyip Erdogan, përdorimi i internetit në Turqi është rreptësisht i censuruar. “Faqet në internet që refuzuan të zbatojnë urdhërat e gjykatave turke për heqje të materialeve të caktuara u bllokuan”, thotë Adrian Shahbaz, i organizatës “Freedom House”. Raporti thotë gjithashtu se manipulimi dhe taktikat e dizinformimit luajtën një rol të rëndësishëm në proceset zgjedhore të 18 vendeve gjatë vitit të kaluar. Në Shtetet e Bashkuara, përhapja e lajmeve të rreme arriti kulmin në pragun e zgjedhjeve të 2016-ës dhe vazhdojnë të përbëjnë shqetësim. “Fatkeqësisht, kjo periudhë theksoi perceptimin se interneti mund të dëmtojë demokracitë, ashtu siç edhe mund të destabilizojë diktaturat”, thotë zoti Shahbaz. “Freedom House” bën thirrje për të mbështetur gazetarët e pavarur që do të ndihmonin në hetimin e përdorimit të mediave sociale për të ndalur denoncimin legjitim. “Kemi parë përpjekje shumë të mira, si në Shtetet e Bashkuara, për të identifikuar kush gjendet pas fushatave të dizinformimit për ndërhyrjet në zgjedhje, apo pas njollosjes së disa gazetarëve”, thotë zoti Shahbaz. Qeveria ruse radhitet mes përhapësve më të mëdhenj të lajmeve të rreme, në përpjekje për të influencuar zhvillimet në vende të tjera, si dhe për të ruajtur kontrollin brenda Rusisë.